בוריס שוסטר

בוריס שוסטר (נולד בשנת 1982) הוא קצין צה"ל בדרגת אלוף-משנה, המשמש כנספח צה"ל במוסקבה. בעבר שימש במגוון תפקידים בזרוע הים, האחרון שבהם כמפקד בה"ד חיל הים.

משפחה
בוריס שוסטר הוא בן למשפחת עולים מברית המועצות, אשר עלו לישראל בשנת 1991 ומתגוררים באשקלון. שוסטר למד בבית הספר אורט ימי אשדוד.

שוסטר נשוי לסבטה ואב לשלושה ילדים.

שירות צבאי
בשנת 2000 התגייס לחיל הים והתנדב לקורס חובלים, אותו סיים בשנת 2002. לאחר סיום קורס החובלים שימש כקצין משמרת גשר ולאחר סיום בית הספר לפיקוד ימי שימש כקצין נשק באח״י עצמאות בשייטת ספינות הטילים. בשנת 2004 נעשה מפקד דבורה ומאוחר יותר כמפקד סיירת בפלגה 916 בגזרת רצועת עזה.

בשנים 2012–2014 היה שוסטר מפקד אח״י חץ והשתתף בין השאר במבצע צוק איתן ומבצע חשיפה מלאה בו כוחות שייטת 13 ושייטת 3 לכדו אונית נשק מאיראן KLOS C, בים סוף. לאחר מכן מונה למדריך ראשי בקורס חובלים.

באוגוסט 2016 מונה שוסטר למפקד פלגה 916. הפלגה עמדה בחזית הלחימה נגד הסתננות מחבלים ולחימה נגד ארגוני טרור מרצועת עזה. בשנת 2018 קיבל שוסטר תעודת הערכה ממפקד חיל הים אליהו שרביט על רצף מבצעים חשאיים בשטחי אויב והצלחות מודיעיניות.

את תפקיד המפל"ג 916 סיים ביולי 2018. ומונה כמפקד פלגה 31 בשייטת ספינות הטילים.

באוגוסט 2019 מונה שוסטר למפקד בה"ד חיל הים והועלה לדרגת אלוף-משנה. הוא סיים את תפקידו ביולי 2021.

כיום משמש שוסטר כנספח צה"ל במוסקבה.

השכלה
שוסטר הוא בוגר המכללה הבין-זרועית לפיקוד ולמטה, בוגר קורס מפקדי חטיבות ובעל תואר ראשון במדעי המדינה מאוניברסיטת חיפה.

בשנת 2012 השלים שוסטר תואר שני במשפטים מאוניברסיטת בר-אילן.

קישורים חיצוניים 
 
 הצצה לאימון הבינלאומי המיוחד של זרוע הים בקפריסין, באתר צה"ל, 26 באוקטובר 2017
 בוריס שוסטר, קצין לוחם אקדמאי, מערכות 475, פברואר 2018, עמ' 54-59
 
 
 מישל סירוטה, סא"ל בוריס שוסטר מסכם את תקופתו כמפקד פלגת הבט"ש 916, באתר זרוע הים, 3 ביולי 2018

הערות שוליים 

אלופי-משנה בחיל הים
בוגרי קורס חובלים
מפקדי בה"ד 600
עולים בשנות ה-1990
חיילי צה"ל במלחמת לבנון השנייה
נספחים צבאיים ישראלים ברוסיה
בוגרי אוניברסיטת חיפה
ישראלים שנולדו ב-1982